Зимистонгузаронии рустаниҳо

Зимистонгузаронии рустаниҳо —  ҳаёти рус­тани­ҳо дар давраи зимистон дар маҳалҳои иқлимашон муътадил, сард ва қисман субтропикӣ. Дар гурӯҳе аз рус­таниҳо ҳангоми таҳаввулоти мутобиқшавӣ ба шароити но­мусоиди зимистон қобилиятҳои гуногуни физиологиву биологӣ ва морфологӣ ташаккул ёфтааст. Дар ин ҳолат наш­вунамои онҳо коҳиш меёбад (масалан, шиддати нафас­ка­шӣ даҳҳо маротиба суст мешавад). Гиёҳҳои яксола (масалан, гули озаргун) дар давраи сармо дар шакли тухм қарор ме­гиранд. Гиёҳҳои бисёрсола, ки зимистон барг­ҳоя­шон хазон мешаванд (чилбуғум, марғ, гандумаҷириқ, лола ва ғ.), ба мисли лӯндак, пиёзак (баъзе аз онҳо дар зери барф инкишоф меёбанд), решапоя, решаҳои навдарон, бандреша (аз онҳо баҳорон навдаву барг пайдо мешаванд) дар зери хок зимистон мегузаронанд. Гиёҳҳои бисёрсолаи сармосабз (себарга, гандуми тирамоҳӣ, гули одамрӯ, сапалбарг ва ғ.) зимистон дар зери барф ҳам сабз боқӣ мемонанд. Бут­таву дарахтони хазонрез (тӯс, булут, зирфун, мушол ва ғ.) зимистон обро кам бухор мекунанд. Дар буттаву дарахтони сарсабз ва ҳамешасабз, ки зимис­тон хазон намешаванд (сӯзанбаргҳо, хуланг, чой, руста­ни­ҳои ситрусии мин­тақаҳои тропикӣ), барои сипарӣ кардани давраи камоби­ҳои зимистону баҳор ҳолати ксероморфизм (пӯсти ғафс, баста будани даҳоначаҳо ва ғ.) ба вуҷуд меояд. Дар байни ҳама гурӯҳҳои рустанӣ давраи гузариш мавҷуд аст.

 Эзоҳ 

 Адабиёт 


Гурӯҳ:Рустанипарварӣ
Гурӯҳ:Рустаниҳои хонагӣ